Blåbær er det vanligste norske navnet på arten fra gammelt av. Formen med blanke svarte bær har derimot hatt svært mange ulike navn. Det finnes mange oppfinnsomme forklaringer på hvordan de har mistet vokslaget som omgir de fleste blåbærene. Mange har forklart det med at forskjellige dyr har sleiket dem, eller kysset dem. Huggormen er oftest blitt beskyldt for det, men også bjørnen, snegler og frosker er gitt skylden.